Gerda 15de in 'n warm Japan | Maroela Media
Gerda 15de in 'n warm Japan
Die Olimpiese marathon is vandag in Japan voltooi. Foto: AFP.
Weens die hittegolf in Japan is die Olimpiese marathon na Sapporo (noord van Tokio) geskuif, terwyl die atlete ook 'n uur vroeër weggespring het. Tog het die kwik steeds by 30 °C gedraai, terwyl die humiditeit sake verder bemoeilik het.
Ten spyte van al die uitdagings het Suid-Afrika se Gerda Steyn (2:32:10) in die 15de plek klaargemaak – 4:50 min stadiger as die uiteindelike wenner, Kenia se Peres Jepchirchir.
Die Keniaanse langasems het die marathon-krane oopgedraai om die goue en silwer medaljes te wen. Jepchirchir was eerste oor die eindstreep met haar tyd 2:27:20, terwyl haar landgenoot en wêreldrekordhouer, Brigid Kosgei (2:27:36), kort op haar hakke was.
"As ons om 07:00 weggespring het, sou dit later net te warm vir die atlete geword het. Toe ek hoor dat hulle die wegspringtyd vroeër gemaak het, was ek baie dankbaar," het Jepchirchir gesê.
Volgens die gouemedaljewenner het sy later besluit om die spoednaald in die rooi te druk en was sy baie opgewonde toe sy agterkom dat sy die wedloop kan wen.
"Ek is so bly omdat dit 'n merkwaardige prestasie vir Kenia is – 'n eerste en tweede plek!"
Die VSA se Molly Seidel (2:27:46) was derde, terwyl Irvette van Zyl min of meer by die halfpadmerk uitgetree het.
Uit die 88 deelnemers kon 14 atlete (insluitend die wêreldkampioen Ruth Chepngetich) nie die wedloop voltooi nie.
'n Glimlaggende Steyn het ná die wedloop gesê dat sy trots is op haar 15de plek, terwyl sy ook haar ondersteuners bedank het.
Die 31-jarige Steyn se langafstandloopbaan gaan van krag tot krag: Sy het in 2019 die Comrades-rekord verbeter, terwyl sy ook sewende in verlede jaar se Londen-marathon geëindig het.
Thank you for all your support, South Africa. @gerdarun felt it ❤️????????????
???? SASCOC President @BarryUgenius reporting live from Sapporo, Japan. #TeamSA #Tokyo2020 pic.twitter.com/IphyB2jZrc
Vyf vas ná trokke, bakkie brand
Twee atlete van 1 land in een wedren wen soveel medaljes as SA met 60+ miljoen mense? Seker omdat BEE en AA niks tel nie…net meriete. En meriete is iets wat niks beteken in ons korrupte land nie